### MEZŐNYÁRÁD KÖZSÉG ÖNKORMÁNYZAT KÉPVISELŐ-TESTÜLETÉNEK

### 6/2015(IX.29) önkormányzati rendelet

Települési támogatásokról és egyéb szociális ellátásokról szóló

2/2015. (II.28.) önkormányzati rendelet módosításáról

Mezőnyárád község Önkormányzatának képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, 26.§-ában kapott felhatalmazás alapján, Magyarország Alaptörvénye 32. cikk (2) bekezdésében és a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 8. a) pontjában meghatározott feladatkörében eljárva a következőket rendeli el:

**1.§**

**A rendelet 9.§. (3) bekezdés helyébe a következő rendelkezés lép:**

„Települési létfenntartási támogatás különös méltánylást érdemlő esetben – így különösen: lakásában önhibáján kívül olyan kár keletkezett, amelynek kijavítására nem képes, betegség, tartós jövedelem-kiesés - megállapítható azon kérelmezőnek is, aki a 8. § (1) bekezdésben foglalt jövedelmi viszonyai alapján nem tekinthető rászorulónak.”

**2. §**

**A rendelet 9.§ (4) bekezdéssel egészül ki:**

„A különös méltányosságból megállapított települési létfenntartási támogatás egy naptári évben maximum egy alkalommal adható.”

**3.§**

**A rendelet 9.§ (5) bekezdéssel egészül ki:**

„A különös méltányosságból megállapított települési létfenntartási támogatás mértéke legfeljebb 200.000,- Ft-ig terjedhet.”

**4.§**

**A rendelet 9.§ (6) bekezdéssel egészül ki:**

„A létfenntartási támogatásra való jogosultságról az önkormányzat képviselő-testületének felhatalmazása alapján, átruházott hatáskörben a Szociális Bizottság dönt, míg a méltányosságból megállapított települési létfenntartási támogatás jogosultságáról az Önkormányzat képviselő-testülete dönt.”

**5.§**

**Záró rendelkezések**

E rendelet kihirdetést követő napon lép hatályba.

Mezőnyárád, 2015. szeptember 28.

Bárdos József Szabolcs Várnai Róbert

polgármester jegyző

ZÁRADÉK:

A rendelet 2015. szeptember 29-én kifüggesztésre került.

Várnai Róbert

jegyző

***KÖZSÉGI ÖNKORMÁNYZAT***

***P O L G Á R M E S T E R É T Ő L***

***3421 Mezőnyárád, Szent István király út 105.***

***E l ő t e r j e s z t é s***

A Képviselő-testület 2015. szeptember 28-i ülésére

Tárgy: Települési támogatásokról és egyéb szociális ellátásokról szóló önkormányzati rendelet módosítása

**Tisztelt Képviselő-testület!**

Mezőnyárád község Önkormányzat Képviselő-testülete 2015. február 27-én megalkotta a települési támogatásokról és egyéb szociális ellátásokról szól 2/2015(II.28.) önkormányzati rendeletét (továbbiakban: rendelet). A Szociális Bizottság átruházott hatáskörben a rendeletben foglaltaknak megfelelően bírálta el a beérkezett kérelmeket. A kérelmek elbírálása, valamint helyi ismeretek alapján a Bizottság megállapította, hogy a rendeletben foglaltak szerint nem állapítható meg jövedelmi viszonyai alapján települési létfenntartási támogatás annak a rászorulónak, akinek pld. lakásában önhibáján kívül olyan kár keletkezett, amelynek kijavítására nem képes, vagy betegség, tartós jövedelem kiesés sújtotta.

A fentiekben foglaltak ismeretében válik szükségessé a rendelet módosítása.

Kérem a Képviselő testületet, hogy a települési támogatásokról és egyéb szociális ellátásokról szóló önkormányzati rendelet módosításáról szóló tervezetet tárgyalja meg és a Szociális Bizottság munkáját segítő döntését hozza meg.

Mezőnyárád, 2015. szeptember 23.

Bárdos József Szabolcs

polgármester